Πετρ Μπραντλ

Ο Πετρ Γιαν Μπραντλ (, 24 Οκτωβρίου 1668 – 24 Σεπτεμβρίου 1735) ήταν Τσέχος ζωγράφος, ένας από τους κύριους εκπροσώπους του μπαρόκ στο βασίλειο της Βοημίας.  

 Βιογραφικά στοιχεία 
Ο Πετρ Μπραντλ ήταν το έκτο παιδί μιας τσεχογερμανικής οικογένειας. Ο πατέρας του, Μιχάλ Μπραντλ, εργαζόταν ως ράφτης και ήταν γερμανικής καταγωγής. Η μητέρα του, Αλζμπέτα, ήταν Τσέχα από αγροτική οικογένεια στο χωριό Πρεστάνιτσε της νότιας Βοημίας και ο αδερφός της, Μάρεκ Χρμπεκ, ήταν διάσημος χρυσοχόος της Πράγας με παραγγελίες, μεταξύ άλλων, από τον Αρχιεπίσκοπο της Πράγας. Η οικονομική κατάσταση της οικογένειας βελτιώθηκε σημαντικά όταν ο πατέρας του Πετρ έγινε πανδοχέας. Ο Πετρ έλαβε τη βασική εκπαίδευσή του στο γυμνάσιο των Ιησουιτών στον Άγιο Νικόλαο στη Μάλα Στράνα.   

Σε ηλικία 15 ετών, ξεκίνησε τη μαθητεία του στο εργαστήριο του αυλικού ζωγράφου Κρίστιαν Σρέντερ, ο οποίος ασχολούνταν κυρίως με την αποκατάσταση ή την αντιγραφή πινάκων και δεν μπορούσε να διδάξει στον Μπραντλ περισσότερα από τα βασικά της τεχνικής και της σύνθεσης της ζωγραφικής. Όμως, τον εμπλούτισε με εμπειρία και θεωρητικές γνώσεις και τον μύησε στους πιο σημαντικούς πίνακες Ολλανδών και Ιταλών δασκάλων από τη συλλογή πινάκων του κάστρου της Πράγας. Η πρόσβαση σε αυτά τα έργα ήταν καθοριστική πηγή έμπνευσης για τον νεαρό ζωγράφο, δεδομένου ότι ο ίδιος δεν είχε ποτέ πραγματοποιήσει ταξίδια στο εξωτερικό για να σπουδάσει ευρωπαϊκή τέχνη. Ο Σρέντερ παρείχε επίσης στον εκκολαπτόμενο καλλιτέχνη επαφές με ντόπιους δασκάλους, οι οποίοι όχι μόνο τον δίδαξαν αλλά και τον διευκόλυναν να βρει πελάτες για τα πρώτα του έργα. Το πρότυπό του ήταν ο ζωγράφος Κάρελ Σκρέτα.  

 Άστατη προσωπική ζωή και οικονομικά προβλήματα 
Το 1693 παντρεύτηκε την Φραντσίσκα Έλενα Κλόσοβα, κόρη ζωγράφου, με την οποία απέκτησαν τρία παιδιά, δύο κόρες και έναν γιο. Προσκλήθηκε πολλές φορές από τη συντεχνία ζωγράφων της Πράγας, στην οποία εντάχθηκε ακούσια το 1694, λόγω νόμου του αυτοκράτορα Λεοπόλδου Α', ο οποίος όριζε υποχρεωτική συμμετοχή στη συντεχνία για όλους τους καλλιτέχνες, εκτός από αυτούς που υπηρετούν την εκκλησία, την αριστοκρατία και την αυλή. Σχεδόν αμέσως μετά την εισαγωγή του ήρθε σε διαμάχη με τη συντεχνία γιατί δεν πλήρωσε την υποχρεωτική συνδρομή.

Το τακτοποιημένο οικογενειακό περιβάλλον δεν ταίριαζε πολύ στον ζωγράφο. Λίγο μετά τον γάμο, άρχισαν να αυξάνονται τα παράπονα από τη σύζυγό του για οικονομικά προβλήματα. Όπως επιβεβαιώνεται, η κύρια αιτία των αυξανόμενων οικονομικών δυσκολιών της οικογένειας δεν ήταν ο κακός οικονομικός προγραμματισμός, αλλά η άστατη ζωή του Μπραντλ, ο μποέμ τρόπος ζωής του, η ανευθυνότητα και η απερισκεψία του: ήθελε να ζει μια πλούσια ζωή, όπως οι ευγενείς για τους οποίους δούλευε, αλλά δεν είχε τα μέσα να το κάνει. Τα έξοδά του ήταν περισσότερα από τα έσοδά του γιατί ξόδευε περισσότερα από όσα κέρδιζε. Αφού εγκατέλειψε τη σύζυγό του και τα τρία παιδιά του, αρνήθηκε να πληρώσει διατροφή ακόμη και όταν πληρωνόταν καλά για τους πίνακές του. Η γυναίκα του τον μήνυσε πολλές φορές. Πάντα σπαταλώντας χρήματα, έμοιαζε να είναι διαρκώς χρεωμένος. Προβλήματα είχε και με τη συντεχνία, στην οποία ήταν υποχρεωμένος να πληρώνει συνδρομές.  
μικρογραφία|Η Κοίμηση της Θεοτόκου, 1728
Ο Μπραντλ ήταν διάσημος στην εποχή του και πληρωνόταν πολύ καλά για τη δουλειά του. Ωστόσο, γρήγορα σπατάλησε όλα του τα χρήματά του, οπότε ήταν συχνά χρεωμένος και αρκετές φορές βρέθηκε στη φυλακή. Στο τέλος της ζωής του εγκαταστάθηκε στην πόλη Κούτνα Χόρα στην περιοχή της κεντρικής Βοημίας. Αγόρασε ένα μερίδιο σε ένα ορυχείο εξόρυξης μεταλλευμάτων αργύρου εκεί με την ελπίδα να εξοφλήσει τουλάχιστον εν μέρει τα μακροχρόνια χρέη του. Δεν τα κατάφερε και πέθανε μόνος σε μεγάλη φτώχεια στις 24 Σεπτεμβρίου 1735. Ο τάφος του βρίσκεται στην τοπική εκκλησία της Παναγίας. 

Οι περισσότεροι από 60 πίνακές του και τα πολυάριθμα σχέδιά του βρίσκονται σε εκκλησίες και μοναστήρια, μουσεία και ιδιωτικές συλλογές. Η Εθνική Πινακοθήκη στην Πράγα έχει μια ολόκληρη αίθουσα αφιερωμένη στα έργα του καλλιτέχνη.  

Ο Πετρ Μπραντλ είναι μακρινός πρόγονος του σύγχρονου Αυστριακού ζωγράφου Χέρμπερτ Μπραντλ και του σύγχρονου Αμερικανο - Ελβετού ζωγράφου Μαρκ Σταφ Μπραντλ. 

 Καλλιτεχνική δημιουργία 
Ο Μπραντλ έκανε τα πρώτα του πορτρέτα, για τα οποία έγινε σύντομα γνωστός, σε ηλικία 19 ετών. Ακολούθησαν παραγγελίες εκκλησιαστικών ιδρυμάτων για θρησκευτικά έργα, με τα οποία απέκτησε μεγάλο κύρος. Από το 1694 ήταν δάσκαλος του εργαστηρίου ζωγράφων της Παλιάς πόλης της Πράγας. Τα έργα του περιλαμβάνουν πορτρέτα, πίνακες σκηνών καθημερινής ζωής, θρησκευτικές απεικονίσεις και εικόνες από τη μυθολογία. Θεωρείται από τους σημαντικότερους ζωγράφους του μπαρόκ στη Βοημία. Ένας από τους μαθητές του ήταν ο Κρίστιαν Φίλιπ Μπέντουμ.

Στους πίνακές του επέλεξε δραματικές σκηνές, τις οποίες συνδύασε με πηγές φωτός και αποχρώσεις χρησιμοποιώντας ισχυρό κιαροσκούρο. Οι χοντρές, πλατιές πινελιές (τεχνική impasto) προσθέτουν βάθος και κίνηση στους πίνακες.

 Πίνακες 

Παραπομπές

Εξωτερικοί σύνδεσμοι


Κατηγορία:Τσέχοι ζωγράφοι
Κατηγορία:Ζωγράφοι του Μπαρόκ
Κατηγορία:Προσωπογράφοι